**Σημαντικές υπενθυμίσεις και διευκρινίσεις σε σχέση με τα μέτρα προστασίας**

Αγαπητοί γονείς και κηδεμόνες

Παρόλο που καθημερινά στο σχολείο επαναλαμβάνουμε τα περισσότερα από όσα αναφέρονται παρακάτω, θα θέλαμε να υπενθυμίζετε και σεις στα παιδιά σας τα εξής :

* Να θυμούνται να εφοδιάζονται καθημερινά με καθαρές μάσκες και σακουλάκια αποθήκευσης των μεταχειρισμένων μασκών
* Να τηρούν ό,τι προβλέπεται στο σχετικό πρωτόκολλο για αποστάσεις ασφαλείας, μάσκα προστασίας και συχνό πλύσιμο χεριών ή αντισηπτικό
* Να είναι πιο προσεκτικά στα διαλείμματα με τις αποστάσεις ή αν δεν μπορούν να κρατούν αποστάσεις, να φορούν μάσκα

Τα συμπτώματα που είναι συμβατά με COVID, με βάση τη λίστα του ΕΟΔΥ είναι πολλά και σε πολλές περιπτώσεις συνηθισμένα. Τα συχνότερα συμπτώματα της λοίμωξης COVID-19 στα παιδιά είναι **πυρετός** και **βήχας**. Άλλα συμπτώματα που μπορεί να εμφανιστούν είναι: Δυσκολία στην αναπνοή/ Μυαλγίες / Ρίγος/ Πονοκέφαλος / Δυσκαταποσία / Ρινική καταρροή/συμφόρηση / Ναυτία / έμετος / Κοιλιακός πόνος, διαρροϊκές κενώσεις.

Για να είμαστε όμως όλοι ασφαλείς και να συμβάλουμε στον περιορισμό της εξάπλωσης του ιού υπενθυμίζουμε ότι **σε κάθε περίπτωση εμφάνισης συμπτώματος είναι προτιμότερο, ακόμα κι αν ακούγεται υπερβολή, να κρατάτε τα παιδιά σας στο σπίτι.**

Επειδή καθημερινά έχουμε - και θα έχουμε - παιδιά που εμφανίζουν κάποιο σύμπτωμα δυνάμει συμβατό με COVID, διευκρινίζουμε για τους γονείς κάποια σημεία σε σχέση με τη διαδικασία απομάκρυνσης μαθητή/-τριας από το σχολείο και επανόδου του σε αυτό :

1. Με βάση τις οδηγίες του ΕΟΔΥ απομονώνουμε κάθε παιδί που εμφανίζει ένα από τα συμπτώματα της λίστας και ειδοποιούμε τους γονείς να το πάρουν στο σπίτι το ταχύτερο δυνατό.
2. Θα πρέπει να γίνει ιατρική αξιολόγηση με πρωτοβουλία των γονέων/κηδεμόνων και εφόσον, σύμφωνα με την κρίση του θεράποντος ιατρού, το παιδί χαρακτηριστεί ως ύποπτο για λοίμωξη COVID-19 χωρίς να υπάρχει εναλλακτική διάγνωση, θα πρέπει να γίνει κατά προτεραιότητα μοριακό διαγνωστικό τεστ
3. Αν ο γιατρός δώσει γραπτή "εναλλακτική διάγνωση" (η αιτία των συμπτωμάτων δεν σχετίζεται με τον COVID-19) το παιδί επανέρχεται στο σχολείο όταν υποχωρήσουν τα συμπτώματα
4. α. Σε περίπτωση που το μοριακό τεστ για τον νέο κορωνοϊό είναι θετικό ο γονέας/κηδεμόνας του μαθητή ενημερώνει άμεσα την υπεύθυνο διαχείρισης COVID-19 της σχολικής μονάδας δηλαδή την διευθύντρια της σχολικής μονάδας.

β. Σε περίπτωση που το μοριακό τεστ για τον νέο κορωνοϊό είναι αρνητικό το παιδί μπορεί να επιστρέψει στο σχολείο μετά την πάροδο τουλάχιστον 24 ωρών από την πλήρη υποχώρηση του πυρετού (χωρίς τη λήψη αντιπυρετικών) και την ύφεση των συμπτωμάτων του

1. **Προϋπόθεση για την επιστροφή του/της μαθητή/-ήτριας στο σχολείο αποτελεί η έγκαιρη κατάθεση στη Διεύθυνση της εναλλακτικής διάγνωσης ή του αρνητικού τεστ COVID.**

Σε κάθε περίπτωση οι γονείς μαθητών που απουσιάζουν θα πρέπει να είναι σε επαφή με την Διευθύντρια της σχολικής μονάδας, που είναι και υπεύθυνη διαχείρισης ύποπτων ή βεβαιωμένων κρουσμάτων της κάθε σχολικής μονάδας ή με τη νοσηλεύτρια.

Τέλος, για λόγους προστασίας της κοινότητάς από τη διασπορά του COVID-19, θα θέλαμε να επαναλάβουμε την ισχυρή σύσταση για περιορισμό των ταξιδιών σε περιοχές με ευρεία διασπορά του ιού.

Σας ευχαριστούμε για τη συνεργασία σας στον κοινό στόχο, τον περιορισμό της διάδοσης του κορωνοϊού.

Η Διευθύντρια

Μαριέττα Ντάτση